Koronczi Endre és az ellenség (www.koronczi.hu/selfenemy)
Az ellenség természetével és születésének mechanizmusával kapcsolatos kérdéseket feszegető kiállítás 2006. október 3-án nyílik az Óbudai Társaskör Galériában. Koronczi Endre képzőművész és az általa felkért Szajcz Ágnes pszichológus közös munkájából született a kiállításon bemutatásra kerülő mű. A témával kapcsolatos feltételezések és a közös sejtéseik alapján az ellenség megtapasztalására és a vele való találkozásra vállalkoztak. A végtelenül személyes és a lehető legélményszerűbb megközelítés érdekében a gyógyításra használatos hipnózist alkalmazták munkamódszerként. A hipnózisban feltáruló tartalmak egyrészt megerősítették az elképzeléseket az ellenséggel való viszonyunkat illetően, másrészt hatalmas erejű, nem várt élmények átélésével tették még személyesebbé és testközelibbé a belső ellenség jelenlétét.
Az ellenség léte személyes szinten éppolyan szükségszerű, mind teljes kultúrákat érintő méretekben. A tapasztalatok szerint elsősorban belülről jövő támadások fenyegetnek bennünket, mely azt feltételezi, hogy az ellenség belül van. Meghatározásához új technikákra van szükség, mely az azonosítását és az ellene folytatott küzdelmet egészen más természetűvé teszi. De vajon ki ellen küzdünk? Vajon „ki” vagy „mi” jelenti számunkra a legnagyobb veszélyt? Ellenségeink valódi ellenségek-e, vagy csak kreált ellenfelek? A sorsunk ellen például hogyan védekezünk? Kell-e, és lehet-e védekezni? Létezik-e egyáltalán, ha megtanuljuk legyőzni? Az ellenség, melyet meg tudunk semmisíteni nem ellenség többé, az ellenség alapvető természeténél fogva legyőzhetetlen!

Koronczi Endre és az Ellenség
www.koronczi.hu/selfenemy
Megnyitó: 2006. október 3. 19 óra
Óbudai Társaskör Galéria
Budapest III. Kiskorona utca 7.
www.obudaitarsaskor.hu
telefon: (1) 250 02 88
e-mail: info@obudaitarsaskor.hu
A kiállítás megtekinthető 2006. október 4. és október 22. között, keddtől vasárnapig naponta 10-től 18 óráig.